হাবিবুল্লাহ বাহার(সাতক্ষীরা প্রতিনিধি) – আটকের পর ছেড়ে দিয়ে চার ঘন্টার মাথায় ফের আটক করা হয়েছে সাতক্ষীরার হত্যা মামলার আসামি জামালউদ্দিনকে। বুধবার তাকে আদালতে পাঠানো হয়েছে।সোমবার সন্ধ্যায় তলুইগাছার মাহাবুবার রহমান হত্যা মামলার পলাতক আসামি জামালউদ্দিনকে পুলিশ গ্রেফতার করে। কিন্তু তদবির বানিজ্যের মুখে তাকে ২০ ঘন্টা পর সাতক্ষীরা সদর থানা থেকে ছেড়ে দেওয়া হয়।পুলিশ জানায় ‘থানায় সার্চিং দিয়ে তার বিরুদ্ধে কোনো মামলা পাওয়া যায়নি। তাকে ভুল তথ্যের ভিত্তিতে আটক করা হয়েছিল’। তবে মামলার বাদি নিহতের ভাই এড. জিল্লুর রহমান বলেন মামলা সংক্রান্ত সকল কাগজপত্র এমনকি ১৬৪ ধারার জবানবন্দিও জমা দেওয়া হয়েছে পুলিশের কাছে।এদিকে তদবিরে বহু টাকার বিনিময়ে জামালউদ্দিনকে মঙ্গলবার ছেড়ে দেওয়া হয় বলে অভিযোগ ওঠে। এ নিয়ে তীব্র সমালোচনার মুখে পুলিশ রাতে ফের জামালউদ্দিনকে আটক করেছে।২০০১ সালের ৪ নভেম্বর সদর উপজেলার তলুইগাছার খড় বিলের ঘেরে নৃশংসভাবে খুন হন মাহাবুবার রহমান। ১৭ বছর আগের এ মামলার পলাতক আসামি জামালউদ্দিন ভারতে পালিয়ে থাকার পর সম্প্রতি বাড়ি ফিরলে পুলিশের হাতে গ্রেফতার হয়। এ মামলার আরও তিন আসামি এখনও পলাতক।